DA Den Europæiske Unions Tidende L 329/43

RÅDETS AFGØRELSE (EU) 2016/2118

af 28. oktober 2016

om undertegnelse på Unionens vegne og om midlertidig anvendelse af den strategiske partnerskabsaftale mellem Den Europæiske Union og dens medlemsstater på den ene side og Canada på den anden side

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 31, stk. 1, og artikel 37,

under henvisning til traktaten om Den Europæiske Unions funktionsmåde, særlig artikel 212, stk. 1, sammenholdt med artikel 218, stk. 5, og artikel 218, stk. 8, andet afsnit,

under henvisning til fælles forslag fra Europa-Kommissionen og Unionens højtstående repræsentant for udenrigsanliggender og sikkerhedspolitik, og

ud fra følgende betragtninger:

(1) Den 8. december 2010 bemyndigede Rådet Kommissionen og den højtstående repræsentant til at indlede forhandlinger med Canada om en rammeaftale, der skal afløse den fælles politiske erklæring om forbindelserne mellem EU og Canada af 1996.

(2) Forhandlingerne om en strategisk partnerskabsaftale mellem Den Europæiske Union og dens medlemsstater på den ene side og Canada på den anden side (»aftalen«), der blev ført under hensyntagen til de tætte historiske forbindelser og de gradvist tættere bånd mellem parterne samt deres ønske om at styrke og udvide disse forbindelser på ambitiøs og innovativ vis, blev afsluttet med positivt resultat og parafering af aftalen i Ottawa den 8. september 2014.

(3) I henhold til aftalens artikel 30 kan aftalen anvendes midlertidigt forud for dens ikrafttræden.

(4) Aftalen bør undertegnes på Unionens vegne. Aftalen bør anvendes delvis på et midlertidigt grundlag i overensstemmelse med aftalens artikel 30 indtil afslutningen af de procedurer, som er nødvendige for indgåelse heraf.

(5) Undertegnelse af aftalen på Unionens vegne og midlertidig anvendelse af dele af aftalen berører ikke kompetencefordelingen mellem Unionen og dens medlemsstater i overensstemmelse med traktaterne —

VEDTAGET DENNE AFGØRELSE:

Artikel 1

1. Der gives herved bemyndigelse til undertegnelse på Unionens vegne af den strategiske partnerskabsaftale mellem Den Europæiske Union og dens medlemsstater på den ene side og Canada på den anden side med forbehold af indgåelse af aftalen.

2. Teksten til aftalen er knyttet til denne afgørelse.

Artikel 2

Formanden for Rådet bemyndiges herved til at udpege den eller de personer, der er beføjet til at undertegne aftalen på Unionens vegne.

Artikel 3

1. Indtil den træder i kraft, i overensstemmelse med aftalens artikel 30 og under forbehold af de heri omhandlede meddelelser, anvendes følgende dele af aftalen midlertidigt mellem Unionen og Canada, dog kun i det omfang de omfatter spørgsmål, der henhører under Unionens kompetence, herunder spørgsmål under Unionens kompetence til at fastlægge og gennemføre en fælles udenrigs- og sikkerhedspolitik:

a) Afsnit I: artikel 1

b) Afsnit II: artikel 2

c) Afsnit III: artikel 4, stk. 1, artikel 5 og artikel 7, litra b)

d) Afsnit IV: — artikel 9, artikel 10, stk. 2 og 3, artikel 12, stk. 4, 5 og 10, og artikel 14, 15, 16 og 17 — artikel 12, stk. 6, 7, 8 og 9, og artikel 13 i det omfang disse bestemmelser er begrænset til spørgsmål, hvor Unionen allerede måtte have udøvet sine kompetencer internt

e) Afsnit V: artikel 23, stk. 2

f) Afsnit VI: artikel 26, 27 og 28

g) Afsnit VII: artikel 29, 30, 31, 32, 33 og 34 i det omfang disse bestemmelser er begrænset til det formål at sikre aftalens midlertidige anvendelse.

2. Den dato, fra hvilken aftalen anvendes midlertidigt, offentliggøres i Den Europæiske Unions Tidende på foranledning af Generalsekretariatet for Rådet.

Artikel 4

Denne afgørelse træder i kraft dagen efter vedtagelsen.